पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. मौसम विभाग ने नागपुर सहित पूरे विदर्भ में मानसून पहुंचने की आधिकारिक घोषणा कर दी है। पिछले 10 साल में पहली बार मानसून ने समय पर शहर में दस्तक दी है। शहर में भले ही कम बरसात रही हो, लेकिन आस-पास के कस्बों और गांवों में तेज बरसात होने की खबर है।
उपराजधानी में सुबह से खिली धूप और बादलों की चहल-पहल ने पहले ही संकेत दे दिए थे कि शाम भीगी-भीगी रहेगी। आद्र्रता का स्तर भी अधिक था। इससे उम्मीद बनी थी की बारिश की बौछारें शहर को भिगोने पहुंचने वाली हैं। करीब 4:30 बजे बादलों ने पूरे आसमान को घेर लिया। कुछ देर तेज हवा चलने के बाद तेज बौछारें शुरू हुईं, जो करीब डेढ़ घंटे तक कभी तेज, कभी धीमी चलती रहीं। रात 8.30 बजे आद्र्रता 89 प्रतिशत पाई गई।
मौसम विभाग के अनुसार रात 8:30 बजे तक 2.4 मि.मी. वर्षा दर्ज की गई। विदर्भ के अन्य क्षेत्रों में भी जोरदार बारिश होने की खबर है। नागपुर जिले के कलमेश्वर में 3 सेंटीमीटर, हिंगना व भिवापुर में 2 सें. मी., उमरेड व काटोल में 1 सें. मी. वर्षा दर्ज की गई। इसे देखते हुए मौसम विभाग ने सोमवार को नागपुर में मानसून पहुंचने की आधिकारिक घोषणा कर दी।
नागपुर जिले के अलावा विदर्भ में और भी कई जिलों में अच्छी बरसात की खबर है। मौसम विभाग के अनुसार बल्लारपुर में 7 सें.मी., देवली, आरनी, दर्यापुर में 6 सें.मी., घाटनजी, आर्वी, मुछेरा तथा राजुरा में 5 सें.मी., अहेरी, धामनगांव, मुर्तजापुर व शाजापुर में 4 सें.मी., मूल, अंजनगांव सुर्जी में 3 सें.मी., अवली व तुमसर में 2 सें.मी., सिरोंचा, आरमोरी, देसाईगंज, चारमोर्शी, गोंडपीपरी, अमरावती, आकोट व अकोला में 1 सें.मी. वर्षा दर्ज की गई।
सुबह बदरी, दोपहर में धूप, शाम को बारिश
सोमवार को सुबह बादलों की चहल-पहल व दोपहर खिली धूप व उसम के बीच गुजरी। शाम बरसात के नाम रही। मौसम विभाग के अनुसार अधिकतम तापमान 38.7 डिग्री सेल्सियस दर्ज किया गया, जो सामान्य से 1 डिग्री कम रहा। न्यूनतम तापमान भी सामान्य से 1 डिग्री नीचे 25.3 डिग्री रहा।
अनुमान
मौसम जानकारों के अनुसार मंगलवार को आनेवाली तेज बरसात अब थोड़ा-सा आगे खिसक गई है। ऊपरी स्तर पर बना चक्रवाती चक्र अपनी जगह से थोड़ा सा खिसक गया है। इससे 11 जून को आने वाली मूसलाधार बरसात एक दिन आगे सरक गई है। अनुमान है कि उपराजधानी में बुधवार शाम तक तेज बारिश आ सकती है, जो गुरुवार पूरा दिन शहर को भिगोएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva mag_Deva awa_Deva zho_Hant eng_Latn